Ruri bana ba batla gore dilo di dirwe ka thulaganyo mo lelapeng, ba ikutlwe gore ba tlhokometswe ke mongwe yo o amegang ka bone. Fa bana ba sa newe dilo tseno tse ba di tlhokang, jaaka fa gantsi go direga gompieno, seno se ama botshelo jwa bana ka tsela e e sa siamang. Le fa go ntse jalo, seno ga se reye gore ga go sepe se se ka dirwang, go ka tswa go na le rre mo lelapeng kgotsa a seyo. Baebele mo go Pesalema 68:5 ya re: “Rraagwe basimane ba ba se nang rre ke Modimo mo bonnong jwa gagwe jo bo boitshepo.” * Mo kgaolong ya boraro ya Genesise, re bala ka pego ya fa Satane, yo o neng a itira noga, a ileng a raela banyalani ba ntlha gore ba se ka ba utlwa taelo ya ga Jehofa Modimo ya gore ba se ka ba ja mo setlhareng sa kitso ya molemo le bosula. Satane o ne a raya Efa a re: “Ruri ga lo kitla lo swa. Gonne Modimo o a itse gore mo go lone letsatsi le lo jang mo go sone ka lone ruri matlho a lona a tla bulega mme lo tla tshwana le Modimo, lo itse molemo le bosula.”—Genesise 2:16, 17; 3:4, 5.